12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 143.80 ล้านบาท เพิ่มขึ้น 12.22 ล้านบาท
หรือคิดเป็นร้อยละ 9.29 เมื่อเปรียบเทียบกับปี 2549

บริษัทและบริษัทย่อยมีรายได้จากการขายจำนวน 1,206.96 ล้านบาท ลดลงจำนวน 172.79
ล้านบาท หรือลดลงคิดเป็นร้อยละ 12.52 และมีรายได้ค่าเช่าค่าบริการจำนวน 48.16 ล้านบาท
ลดลงจำนวน 0.31 ล้านบาท คิดเป็นร้อยละ 0.64 เมื่อเปรียบเทียบกับปีก่อน
บริษัทและบริษัทย่อยมีรายได้อื่นจำนวน 82.10 ล้านบาท ประกอบด้วยดอกเบี้ยรับ 2.10 ล้านบาท
รายได้จากเงินชดเชยค่าภาษีอากร 3.03 ล้านบาท หนี้สงสัยจะสูญโอนกลับ 3.00 ล้านบาท
กำไรจากการรับคืนหนี้ที่ซื้อมา 35.81 ล้านบาท กำไรจากเงินลงทุนโอนกลับจากการลดค่า 31.25
ล้านบาท และรายได้อื่น 6.91 ล้านบาท
ต้นทุนขายต่อรายได้จากการขายของบริษัทและบริษัทย่อยเพิ่มขึ้นจากร้อยละ 83.53 ในปี 2549
เป็นร้อยละ 87.11 ในปี 2550 ต้นทุนค่าเช่าและค่าบริการลดลง 0.70 ล้านบาท
ค่าใช้จ่ายในการขายและบริหารลดลง 15.25 ล้านบาท คิดเป็นร้อยละ 17.24 มีดอกเบี้ยจ่ายลดลง
2.32 ล้านบาท คิดเป็นร้อยละ 37.39 และมีภาษีเงินได้นิติบุคคลลดลง 9.68 ล้านบาท
คิดเป็นร้อยละ 26.31 เมื่อเปรียบเทียบกับปีก่อน

ในปีที่ผ่านมา บริษัทและบริษัทย่อยมีรายได้จากการขายสินค้าลดลงในทุกกลุ่มผลิตภัณฑ์
โดยลดลงทั้งปริมาณและราคาสินค้าที่จำหน่ายได้ อันเนื่องมาจากภาวะเศรษฐกิจของประเทศชลอตัว
ทำให้การแข่งขันทางการค้าเพิ่มความรุนแรงมากขึ้น
ต้นทุนขายของบริษัทและบริษัทย่อยเพิ่มขึ้นจากร้อยละ 83.50 เป็นร้อยละ 87.11 ในปี 2550
บริษัทและบริษัทย่อยพยายามจัดการบริหารงานให้มีประสิทธิภาพเหมาะกับสถานการณ์
ทำให้สามารถลดค่าใช้จ่ายด้านบริหารลงได้ส่วนหนึ่ง
บริษัทและบริษัทย่อยมีการชำระหนี้คืนสถาบันการเงินก่อนกำหนด รายจ่ายดอกเบี้ยจึงลดลง
และจากการที่บริษัทได้รับการส่งเสริมจากคณะกรรมการส่งเสริมการลงทุน (BOI)
ทำให้กำไรจากการประกอบกิจการที่ได้รับการส่งเสริมจำนวน 43.26 ล้านบาท
ได้รับการยกเว้นไม่ต้องเสียภาษีเงินได้นิติบุคคลเป็นมูลค่า 12.98 ล้านบาท แต่อย่างไรก็ตาม ในปี
2550 บริษัทและบริษัทย่อยมีกำไรสุทธิเพิ่มขึ้นจาก 131.58 ล้านบาท เป็น 143.80 ล้านบาท
เนื่องจากบริษัทและบริษัทย่อยมีรายได้อื่นเพิ่มขึ้นจาก 31.10 ล้านบาทเป็น 82.10 ล้านบาท
มีบริษัทย่อยของบริษัท 2 แห่ง ได้รับคืนหนี้เงินให้กู้ยืม
และโอนกลับมูลค่าเงินลงทุนที่บันทึกเป็นผลขาดทุนไปแล้วเมื่องวดก่อน ๆ จำนวน 35.81 ล้านบาท,
31.25 ล้านบาท ตามลำดับ

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากปริมาณธุรกรรมมีน้อยลง
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า

บริษัทและบริษัทย่อยมีรายได้ทั้งสิ้น 1,337.22 ล้านบาท ลดลงจากปี 2549 จำนวน 122.12
ล้านบาท หรือคิดเป็นร้อยละ 8.37
บริษัทและบริษัทย่อยมีรายได้หลักจากการจำหน่ายผลิตภัณฑ์บรรจุภัณฑ์คิดเป็นร้อยละ 90.26
ของรายได้รวม ลดลงเมื่อเทียบกับปีก่อนร้อยละ 4.29
ส่วนที่เหลือเป็นรายได้จากค่าเช่าค่าบริการคิดเป็นร้อยละ 3.60 และรายได้อื่นคิดเป็นร้อยละ 6.14

อัตรากำไรขั้นต้นของบริษัทและบริษัทย่อยลดลงจากร้อยละ 16.47 ในปี 2549 เป็นร้อยละ 12.89
ในปี 2550 และอัตรากำไรจากการดำเนินงานลดลงจากร้อยละ 10.86 เป็นร้อยละ 7.82
ซึ่งเป็นผลมาจากรายได้จากการจำหน่ายสินค้าของบริษัทและบริษัทย่อยลดลง
ในขณะที่ต้นทุนขายสินค้าของบริษัทและบริษัทย่อยปรับเพิ่มสูงขึ้น
แต่อัตราส่วนกำไรสุทธิปรับเพิ่มขึ้นจากร้อยละ 9.02 เป็นร้อยละ 10.75
อันสืบเนื่องมาจากบริษัทและบริษัทย่อยมีรายได้อื่นๆ เพิ่มขึ้น

สำหรับอัตราผลตอบแทนต่อผู้ถือหุ้นเพิ่มจากร้อยละ 11.18 เป็นร้อยละ 11.33 ในปี 2550
บริษัทโดยคณะกรรมการบริษัทมีมติให้จ่ายเงินปันผลจากการดำเนินงานงวดปี 2550 คือตั้งแต่วันที่ 1
มกราคม 2550 ถึง 31 ธันวาคม 2550 ในอัตราหุ้นละ 3.60 บาท รวมเป็นเงิน 54 ล้านบาท
ซึ่งคณะกรรมการบริษัทจะได้นำเสนอให้ผู้ถือหุ้นพิจารณาอนุมัติในการประชุมผู้ถือหุ้นประจำปี 2551
ในวันที่ 28 เมษายน 2551 นี้

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนลดลง 10.64 ล้านบาท หรือคิดเป็นร้อยละ 1.85
โดยเงินสดและรายการเทียบเท่าเงินสดลดลง 47.23 ล้านบาท เงินลงทุนชั่วคราวเพิ่มขึ้น 56.15
ล้านบาท ลูกหนี้การค้าสุทธิเพิ่มขึ้น 12.10 ล้านบาท สินค้าคงเหลือลดลง 26.31 ล้านบาท
และสินทรัพย์หมุนเวียนอื่นลดลง 5.35 ล้านบาท

สินทรัพย์ไม่หมุนเวียนเพิ่มขึ้น 13.74 ล้านบาท หรือคิดเป็นร้อยละ 1.51
โดยเงินลงทุนระยะยาวอื่นเพิ่มขึ้น 36.05 ล้านบาท
จากการโอนกลับเงินลงทุนที่บันทึกลดค่าในงวดบัญชีก่อนจำนวน 31.25 ล้านบาท
สินทรัพย์ให้เช่าสุทธิลดลง 18.42 ล้านบาท จากการตัดค่าเสื่อมราคา
ที่ดินอาคารและอุปกรณ์สุทธิลดลง 3.62 ล้านบาท
เป็นค่าเครื่องจักรและอุปกรณ์ที่ซื้อเพิ่มและจากการตัดค่าเสื่อมราคาทรัพย์สินประจำปี จำนวน 61.62
ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 3.4, ข้อ 3.12, ข้อ 5 ถึง ข้อ 13
จากตารางอัตราส่วนแสดงประสิทธิภาพในการดำเนินงานจะเห็นได้ว่าในปี 2550
บริษัทและบริษัทย่อยมีอัตราผลตอบแทนเพิ่มขึ้นยกเว้น อัตราการหมุนของสินทรัพย์
(รายได้รวมต่อสินทรัพย์รวมเฉลี่ย) ลดลงเล็กน้อย

+------------------------------------------------+----------+----------+
|   อัตราส่วนแสดงประสิทธิภาพในการดำเนินงาน            | ปี 2550   | ปี 2549   |
+------------------------------------------------+----------+----------+
|  อัตราส่วนผลตอบแทนจากสินทรัพย์                      | 9.67%    | 9.21%    |
+------------------------------------------------+----------+----------+
|  อัตราผลตอบแทนจากสินทรัพย์ถาวร                     | 24.38%   | 23.16%   |
+------------------------------------------------+----------+----------+
| อัตราการหมุนของสินทรัพย์                            | 0.90 เท่า | 1.02 เท่า |
+------------------------------------------------+----------+----------+

ลูกหนี้การค้าสุทธิเพิ่มขึ้นจาก 229.62 ล้านบาท เป็น 241.72 ล้านบาท เพิ่มขึ้น 12.10 ล้านบาท
คิดเป็นร้อยละ 5.27 ระยะเวลาเก็บหนี้เฉลี่ยเพิ่มขึ้นจาก 58 วัน เป็น 70 วัน
โดยนโยบายการให้สินเชื่ออยู่ระหว่าง 30-90 วัน ลูกหนี้ค้างชำระที่เกินกว่า 90 วัน เพิ่มขึ้นจาก
2.14 ล้านบาท เป็น 3.39 ล้านบาท บริษัทและบริษัทย่อยได้ตั้งค่าเผื่อหนี้สงสัยจะสูญไว้จำนวน
1.98 ล้านบาท (ดูหมายเหตุประกอบงบการเงิน ข้อ 7)

  สภาพคล่อง

  1) กระแสเงินสด

จำนวนและสัดส่วนของกระแสเงินสดจากกิจกรรมต่าง ๆ

+--------------------------------------------------+---------+---------+
| รายละเอียดกระแสเงินสด                              | ปี 2550  | ปี 2549  |
|                                                  | (       | (       |
|                                                  | ล้านบาท) | ล้านบาท) |
+--------------------------------------------------+---------+---------+
| กำไรจากการดำเนินงานก่อนการเปลี่ยนแปลงในสินทรัพย์และหนี้สิน | 191.77  | 196.69  |
+--------------------------------------------------+---------+---------+
|  จากกิจกรรมดำเนินงาน                               | 192.22  | 217.25  |
+--------------------------------------------------+---------+---------+
| จากกิจกรรมลงทุน                                    | (       | (       |
|                                                  | 108.04) | 169.61) |
+--------------------------------------------------+---------+---------+
| จากกิจกรรมจัดหาเงิน                                 | (       | (56.55) |
|                                                  | 131.41) |         |
+--------------------------------------------------+---------+---------+
| เงินสดและรายการเทียบเท่าเงินสดเพิ่มขึ้น (ลดลง)           | (47.23) | (8.91)  |
+--------------------------------------------------+---------+---------+
| เงินสดและรายการเทียบเท่าเงินสด ณ 31 ธันวาคม           | 81.54   | 128.77  |
+--------------------------------------------------+---------+---------+

ในปี 2550 บริษัทและบริษัทย่อยมีกำไรที่เป็นตัวเงินจากการดำเนินงานลดลงจาก 217.25 ล้านบาท
เป็น 192.22 ล้านบาท ลดลง 25.03 ล้านบาท บริษัทและบริษัทย่อยมีสต็อกสินค้าและวัตถุดิบลดลง
26.31 ล้านบาทเมื่อเปรียบเทียบกันปีก่อน บริษัทยังคงนโยบายการซื้อวัตถุดิบหลักในราคาเงินสด
เพื่อให้ราคาต้นทุนวัตถุดิบลดลง

กระแสเงินสดจากกิจกรรมลงทุนลดลงจากปีก่อน 61.57 ล้านบาท
โดยเงินสดจ่ายเพื่อซื้อสินทรัพย์ถาวรลดลง 70.70 ล้านบาท เนื่องจากปี 2549
บริษัทมีการลงทุนในทรัพย์สินถาวร คือค่าก่อสร้างโรงงานแห่งใหม่ของบริษัท
ค่าเครื่องจักรผลิตถังโลหะชุดใหม่ สำหรับปี 2550
มีการลงทุนซื้อเครื่องจักรและอุปกรณ์โดยบริษัทย่อยจำนวนหนึ่ง

บริษัทและบริษัทย่อย จ่ายคืนเงินกู้ยืมระยะยาวแก่สถาบันการเงินจำนวน 79.80 ล้านบาท
ทำให้ภาระหนี้รวมของบริษัทและบริษัทย่อยคงเหลือเพียง 4.25 ล้านบาท จากเดิมจำนวน 84.05
ล้านบาท (ตามหมายเหตุประกอบงบการเงินข้อ 16)
ภาระดอกเบี้ยจ่ายของบริษัทและบริษัทย่อยจึงลดลงจาก 6.21 ล้านบาท เป็น 3.89 ล้านบาทในปี
2550

  2) อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2550          ปี 2549

  อัตราส่วนสภาพคล่อง                         3.77 เท่า        3.01 เท่า

  อัตราส่วนสภาพคล่องหมุนเร็ว                   2.56 เท่า        2.30 เท่า

  อัตราส่วนหมุนเวียนลูกหนี้การค้า                 5.12 เท่า        6.19 เท่า

  ระยะเวลาเก็บหนี้เฉลี่ย                       70.31 วัน        58.16 วัน

  ระยะเวลาขายสินค้าเฉลี่ย                     15.92 วัน        14.20 วัน

  อัตราส่วนหมุนเวียนเจ้าหนี้                     11.06 เท่า       14.41 เท่า

  ระยะเวลาชำระหนี้                          32.55 วัน        24.98 วัน

  CASH CYCLE                              53.68 วัน        47.38 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้
แสดงให้เห็นว่าสภาพคล่องของบริษัทและบริษัทย่อยมีอัตราส่วนที่ดีขึ้นเมื่อเทียบกับปี 2549
ทำให้บริษัทและบริษัทย่อยยังมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นเท่ากับ 0.13 เท่า เปรียบเทียบกับปีก่อนที่ 0.21 เท่า
บริษัทเชื่อว่าโครงสร้างเงินทุนของบริษัทจัดอยู่ในระดับที่ดีกว่า
เมื่อเปรียบเทียบกับกิจการประเภทเดียวกัน ในส่วนของผู้ถือหุ้นของบริษัทและบริษัทย่อยเพิ่มขึ้นจาก
1,223.49 ล้านบาท เป็น 1,315.04 ล้านบาท
จากการเพิ่มขึ้นของกำไรสะสมที่ยังไม่ได้จัดสรรอันสืบเนื่องมาจากกำไรที่มาจากผลประกอบการของบริษัทและบริษัทย่อย

สำหรับหนี้สิน บริษัทและบริษัทย่อยลดลงจาก 262.81 ล้านบาท เป็น 174.36 ล้านบาท ลดลง
88.45 ล้านบาท คิดเป็นร้อยละ 33.66 โดยเจ้าหนี้และตั๋วเงินจ่ายการค้าลดลง 9.19 ล้านบาท
สินเชื่อจากสถาบันการเงินลดลง 77.42 ล้านบาท และหนี้สินอื่นลดลง 1.77 ล้านบาท
ตามหมายเหตุประกอบงบการเงินข้อ 14 ถึงข้อ 16 โดยมีอัตราดอกเบี้ย หลักประกัน
และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 27

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต
รายละเอียดดูตามหัวข้อเรื่องปัจจัยความเสี่ยง

4) ค่าตอบแทนจากการสอบบัญชีและตรวจสอบระบบควบคุมภายใน

4.1 ค่าตอบแทนจากการสอบบัญชี

บริษัทและบริษัทย่อยจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมาเป็นจำนวนเงินรวม
1,570,000 บาท เพิ่มขึ้นจากปีก่อนจำนวน 35,000 บาท

4.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
250,000 บาท เพิ่มขึ้นจากปีก่อน จำนวน 10,000 บาท